ORDE do 28 de setembro de 2005 pola que se modifica a data inicial do prazo para o aboamento de determinadas primas gandeiras e da prima láctea, establecido pola Orde do 24 de xaneiro de 2005.
CONSELLERÍA DO MEDIO RURAL — III. OUTRAS DISPOSICIÓNS — 30/09/2005

Mediante a Orde do 24 de xaneiro de 2005, publicada no DOG nº 19, do 28 de xaneiro, regúlase na Comunidade Autónoma de Galicia o procedemento para a solicitude, tramitación e concesión no ano 2005, entre outras, das primas gandeiras e da prima láctea, de conformidade co previsto na normativa comunitaria, principalmente o Regulamento (CE) nº 1782/2003, do Consello, do 29 de setembro, pola que se establecen disposicións comúns aplicables
aos réximes de axuda directa no marco da política agrícola común e se instauran determinados réximes de axuda aos agricultores, e normativa de desenvolvemento.
No artigo 93 da dita orde disponse que o Fogga realizará os trámites pertinentes para efectuar, finalizados todos os controis previstos, os pagamentos entre o 1 de decembro de 2005 e o 30 de xuño de 2006.
O Regulamento (CE) nº 1418/2005, da Comisión, do 29 de agosto, establece unha excepción ao disposto no Regulamento (CE) nº 1782/2003, do Consello, respecto ao comezo do período de aboamento de determinados pagamentos. De acordo coa dita previsión, a orde do Ministerio de Agricultura, Pesca e Alimentación do 23 de setembro de 2005 (BOE nº 231, do 27 de setembro) modifica determinadas datas e prazos previstos nos reais decretos 2353-2004, do 23 de decembro, sobre determinados réximes de axudas comunitarias á agricultura para a campaña 2005/2006 e á gandaría para o ano 2005, e 543/2004, do 13 de abril, polo que se regulan determinadas axudas directas comunitarias ao sector lácteo para o trienio 2004-2006.
Cómpre, polo tanto, adaptar o disposto na Orde do 24 de xaneiro de 2005 ao disposto na citada normativa comunitaria e estatal, procedendo a adiantar a data inicial do prazo previsto no artigo 93 da dita orde.
En consecuencia, de acordo co disposto no artigo 30.I.3 do EAG e no uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.-Modifícase o artigo 93.1º da Orde do 24 de xaneiro de 2005 (DOG nº 19, do 28 de xaneiro), pola que se regulan as solicitudes, no ano 2005, de axudas a superficies, primas gandeiras, prima láctea e indemnización compensatoria, e se establece o sistema de información xeográfica de parcelas agrícolas en Galicia, que queda redactado do xeito seguinte:
«1. O Fogga realizará os trámites pertinentes para efectuar, cando finalizasen todos os controis establecidos nos artigos 24 a 40 do Regulamento (CE) nº 796/2004, con carácter xeral, os pagamentos establecidos nas seguintes datas:
a) Para a prima láctea e os pagamentos adicionais a que se refire a letra j) do artigo 1º, número 1.1, desta orde, entre o 16 de outubro de 2005 e o 30 de xuño de 2006.
b) Para as primas en beneficio dos produtores que manteñan na súa explotación vacas nutrices e en beneficio dos produtores de ovino e cabrún, a que se refiren as letras e), f), h) e i) do número 1.1 do artigo 1º desta orde, entre o 1 de novembro de 2005 e o 30 de xuño de 2006.
c) Para as axudas incluídas na solicitude unificada a que se refiren as letras a), b), c), d) e g) do número 1.1 do artigo 1º, así como para outras primas gandeiras a que se refire o número 1.2 do mesmo artigo, entre o 1 de decembro de 2005 e o 30 de xuño de 2006».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de setembro de 2005.
Alfredo Suárez Canal
Conselleiro do Medio Rural